છોકરી તરીકે જનમ્યા બાદ તેનું વ્યક્તિત્વ લગ્ન પહેલાં ય ઘડવા દેવામાં નથી આવતું કારણ કે તેણે લગ્ન બાદ સાસરિયાના ઘરને અનુકૂળ બનવું જોઈશે. જો એ એવું ન કરે તો બગાવત ગણાય. તે જો એમ કહે કે મારે નામ નથી બદલાવવું તો શક્ય છે કદાચ કંઈ ન કહેવાય પણ તે બગાવતી છે તેવો સંદેશ જરૂર પહોંચી જાય. લતા કહે છે કે હું ડબલ ગ્રેજ્યુએટ થઈ પણ મને ક્યારેય શીખવાડાયું નહોતું કે મારી મરજી પણ હોઈ શકે છે. સ્ત્રીએ નમતું જોખવાનું હોય. તું જો કહે હા તો હા ... પતિને કહેવાનું હોય એ માનસિકતા એવી ઘડી દેવાઈ હતી કે ત્યારે ખ્યાલ જ આવ્યો કે પતિને નથી ગમતું એટલે મારે નામ શું કામ બદલાવવું જોઈએ? ક્યારેય સાંભળ્યું નથી કે કોઈ પતિએ નામ બદલાવ્યું હોય. મહારાષ્ટ્રમાં કેટલીક જગ્યાએ રિવાજ જ છે કે લગ્ન બાદ છોકરીનું નામ પણ બદલીને નવું રખાય. કોમ્પ્યુટર કે મોબાઈલ ફોનમાં જેમ રિબુટ કરીને પાછલું બધું ભૂસી નાખીને નવું બનાવાય છે તે જ રીતે સ્ત્રીને લગ્ન બાદ પોતાનું નામ, ટેવ એમ કહો કે અસ્તિત્વ જ ભૂંસી નાખીને નવો જન્મ ધારણ કરવાનો.